સી.જી. રોડથી ગુલબાઈ ટેકરાના રસ્તે આગળ વધો એટલે જે રહેણાંક વસતી આવે છે તેને અમદાવાદી શહેરીજનો મજાકમાં ‘હોલિવુડ’ નામે ઓળખે છે. શહેરી ગરીબોથી ગીચોગીચ એવી વસતીમાં ચોમાસાના પ્રારંભે ગણેશ ભગવાનની મૂર્તિ બનાવવાના કામની શરૂઆત થાય છે. એ સમયે તેમણે દિવસની શરૂઆત પાણીના બે ટૅન્કર મંગાવીને કરવી પડે છે. એક ખુદના માટે અને બીજું મૂર્તિ બનાવવાના કામ માટે. આખરે રોજી-રોટીનો સવાલ છે. આ ઉપર જે લોકો શૉરૂમનું આંગણું ચોક્ખું કરી રહ્યા છે તેઓ આ વસતીમાંથી જ આવે છે. ખુદના વપરાશ માટે તેઓ કે તેમનો પરિવાર પાણીના ટૅન્કરના રૂપિયા ખર્ચે છે, તાણી-તૂસીને પાણી વાપરે છે. બીજી તરફ રોજી-રોટી તેમના જ હાથે આ રીતે પાણી વહાવડાવે છે, વેડફાટ કરાવે છે.